Logotipo do Instituto de Ciencias Fotónicas, un dos proxectos financiados polo filántropo catalán Pere Mir.
**Pere Mir i Puig**, nado en Barcelona en 1919 e finado na mesma cidade o 10 de marzo de 2017, foi un empresario e mecenas catalán.

Traxectoria
-----------

Doutor en Ciencias Químicas, dedicouse á investigación, á síntese e á fabricación de produtos químicos, así como á promoción de varias empresas e patentes. Mir fixera fortuna como químico tras inventar unha nova técnica para extraer formol da madeira, que tiña máis de vinte patentes, algunhas das cales aínda se utilizan hoxe en día, e iniciou a súa actividade filantrópica na década de 1960 cunha doazón á Casa Pairal, de Vilassar de Mar. Tamén foi profesor na Escola de Enxeñeiros Técnicos da Universidade Politécnica de Cataluña e fundador do Centro de Estudos Cataláns da Sorbona, en París. En 1993 recibiu a *Creu de Sant Jordi* en recoñecemento ao seu traballo.

No ano 2002 creou a Fundación Cellex, que liderou nos últimos anos as achegas do sector privado ao progreso científico de Cataluña. Algúns dos proxectos que financiou son o Instituto de Ciencias Fotónicas (ICFO), o Centro de Formación Interdisciplinaria Superior (CFIS) da UPC, que ofrece a posibilidade de cursar dúas carreiras simultáneas a alumnos de altas capacidades, o Centro de Investigación Biomédica da Universidade de Barcelona, o Instituto de Investigacións Biomédicas August Pi i Sunyer (IDIBAPS), o Instituto de Oncoloxía Vall d'Hebron e o programa de CiMs+CELLEX de bolsas de estudo para estudantes de bacharelato, especializado en ciencias e matemáticas.

A achega ao ICFO foi a doazón de patrocinio científico máis grande feita en España, e permitiu a construción do edificio Nest, que foi inaugurado en xuño de 2012.

Cun perfil moi discreto, estímase que entre 2004 e 2010 a súa fundación financiou con 62 millóns de euros diferentes institutos e proxectos científicos.

O ano 2011 concedéuselle o Premio Nacional de Investigación, na categoría de patrocinio científico. En 2013 recibiu a medalla de ouro do Concello de Barcelona, co premio ao Mérito Científico, pola súa participación no patrocinio de investigación en física, química e a biomedicina.

Pere Mir decidiu levar sempre unha vida discreta e pediu morrer coa mesma discreción. Solicitou que a súa morte non se fixese pública ata que as súas cinzas fosen depositadas no panteón familiar do cemiterio de Vilassar de Mar, tal e como ocorreo, na presenza da súa viúva, Núria Pamias.

Notas
-----

1. ↑  "Mor el gran mecenes de la ciència Pere Mir". *El Periódico*. 12 de marzo de 2017.
2. ↑  "Mecenas en el Hospital" (PDF). Arquivado dende o orixinal (PDF) o 03 de marzo de 2016. Consultado o 13 de marzo de 2017.
3. ↑  "El mecenatge científic a Catalunya Arquivado 13 de setembro de 2019 en Wayback Machine.". *Blog de l'Observatori de la Recerca*.
4. ↑  "La UB signa un conveni amb Cellex per a la rehabilitació d'una part de la Facultat de Medicina". *Universitat de Barcelona*.
5. ↑  "Cellex, el secreto mejor guardado de la ciencia catalana". *La Vanguardia*. 11 de novembro de 2015.
6. ↑  "ICFO’s Cellex Nest project highlighted as the most important effort in scientific patronage in Spain Arquivado 13 de marzo de 2017 en Wayback Machine.". *The Institute of Photonic Sciences*. 27 de outubro de 2010.
7. ↑  "L'Institut de Ciències Fotòniques recibe la mayor donación de España". *La Vanguardia*. 26 de outubro de 2010.
8. ↑  "Inauguration of Nest Building Arquivado 13 de marzo de 2017 en Wayback Machine.". *The Institute of Photonic Sciences*. 19 de xuño de 2012.
9. ↑  "Mecenas en el hospital Arquivado 03 de marzo de 2016 en Wayback Machine.". *El Periódico*. 20 de xuño de 2010.
10. ↑  "Los Premios Nacionales de Investigación 2011 abrazan las ciencias de la vida. Los galardonados de esta edición son Jordi Galí, Núria López-Bigas, IBM y BSC, Pere Mir y el programa 'Valor afegit' de Televisió de Catalunya". *Biocat*. 8 de febreiro de 2012.
11. ↑  "Pere Mir i Puig i Antoni Vila Casas reben la Medalla d’Or de l’Ajuntament Arquivado 13 de marzo de 2017 en Wayback Machine.". *El Digital DBarcelona*. 24 de xaneiro de 2013.
12. ↑  "Muere Pere Mir, el gran Mecenas de la ciencia catalana". *La Vanguardia*. 10 de marzo de 2017.

Véxase tamén
------------

### Ligazóns externas

* "Pere Mir i Puig" en *Enciclopèdia.cat*.

|  |  |
| --- | --- |
| Control de autoridades | 
* Wd: Q11941008
* GEC: 22298899

 |